DERAPAJ. Atac sub centură la adresa lui Cătălin Tolontan pe Realitatea TV. Burtiera: Tolontan și securitatea. Despre ce este vorba?

Publicitate

Citând „surse exclusive”, Realitatea TV spune că „ actualul jurnalist Cătălin Tolontan ar fi fost recrutat în timpul liceului de fosta Securitate” și că „ar fi fost colaborator al SIE chestiune care ar justifica atacurile repetate, în achetele publicate, asupra Serviciului Român de Informaţii.”

“Aceleaşi surse au dezvăluit pentru Realitatea TV că Tolontan ar fi fost recomandat fostei Securităţi chiar de tătăl său, care ar fi avut funcţia de ofiţer superior în regimul totalitar.”

O ziaristă Realitatea TV a făcut și un interviu telefonic cu Tolontan, în care întrebările (care au și stârnit râsul lui Tolontan) vorbesc de la sine.

Înainte de întrebările jurnalistei, contextul:

Materialul tendențios difuzat de Realitatea TV, bazat doar pe „surse exclusive”, vine la doar o zi după ce Gazeta sporturilor a publicat un material în care spunea că judokanul Andrei Gușă ar fi favorizat de faptul că tatăl lui - Cozmin Gușă – este președintele Federației Române de Judo.

GSP, în articol:

Antrenorul de judo Vasile Bodea reclamă faptul că FRJ îl defavorizează pe sportivul său, Teodor Băldean, campionul național la zi, spre a-l promova la competiții și stagii externe pe Andrei Gușă, băiatul președintelui federației. Gușă sr. spune că fiul își plătește singur deplasările.

Același material din Gazeta Sporturilor vorbește și de raportul ANAF legat de Rederația Română de Judo, care a găsit „găuri de peste 550.000 de euro” în perioada 2011-2015, când la conducerea FRJ nu era Cozmin Gușă.

Jurnalista Realitatea TV și întrebările către Tolontan:

Întrebarea 1: "Sursa respectivă ne spune că aţi fost recrutat de fosta Securitate înaninte de '89. Şi ne-a dat nişte detalii. Ne-a spus că funcţia dumneavoastră, de redactor-şef, imediat după '89 la revista "Românul" aţi fi obţinut-o în baza acestei calităţi de informator a fostei Securităţi. Cum comentaţi aceste lucruri?".



Întrebarea 2: "Din toate anchete dumneavoastră pe care le-aţi făcut şi dacă mă gândesc acum la Hexi Pharma şi multe atele, aţi acuzat sau aţi venit cu dezvăluiri şi din sfera aceasta a Serviciului Român de Informaţii."

Râdeți, a zis ziarista după răspunsul lui Tolontan. “Da, râd, râd. În presă, faptele sunt sacre și opiniile sunt libere”.

Întrebarea 3: "Nici atunci şi nici astăzi nu sunteţi colaborator al niciunui serviciu secret? Nici macar al SIE?"

Întrebarea 4: "Şi legătura tatălui dumneavoastră cu Securitatea, şi că v-ar fi recomandat, există aici vreo afirmaţie veridică?"

Răspunsurile lui Tolontan, pe scurt:

"N-am avut, n-am nicio legatură cu niciun serviciu de infomații, indiferent cum se numeste el. Nici înainte, nici acum, nici înainte de Revoluție, nici după Revoluție și nici în viitor nu voi avea. Nu am avut nicio funcție la revista Românul, unde scriam o rubrică săptămânală, dar nu eram angajat"

"Ca jurnalist am o problemă cu Serviciul Român de Informații că nu a intuit, a ignorat și la sfârșit a făcut mai mult decât atât în cazul Hexi Pharma. Aceasta este critica la adresa Serviciului Român de Informații"

Pe lângă materialul reluat în programele de știri, pe Realitatea TV a avut o intervenție și Cozmin Gușă - proprietarul stației și președintele Federației Române de Judo, care a continuat seria de insinuări:

"Însă această suspiciune că ar fi colaboratorul unor foste sau actuale servicii secrete, noi ştiind cum acţionează un colaborator al serviciilor, fiind în patria lui «să trăiţi», este chiar mai gravă decât la un politician pentru că un politician face nu face se mai ascunde, dar la un jurnalist de prim plan cum este Tolontan, treaba este gravisimă"

"Eu ştiu, colegii noştri documentează de ceva vreme acest subiect, s-au dus prin biblioteci centrale unde au găsit colecţia de la revista Românul. Este vorba despre revista foştilor securişti care s-au reactivat după 1990 într-o structură redacţională. Românul este formată de ofiţeri de securitate superiori.

Să vedem ce ne oferă viitorul apropo de documentările legate de revista Românul pentru că şefii lui au fost ofiţeri de securitate şi i-au dat rubrică pe prima pagină nu mai avem motive să ne îndoim. Cealaltă pistă cu tatăl său e mai complicată, însă foarte mulţi dintre securiştii vechi îşi recomandau copiii să fie şi ei colaboratori pentru a le merge bine copiilor"

Articolul din GSP despre Federația Română de Judo și judokanul Andrei Gușă, fiul lui Cozmin Gușă, aici

Interviul Realitatea TV - Tolontan, AICI

Ce a spus Cozmin Gușă despre Tolontan, AICI

Petrişor Obae

petrisor.obaepaginademedia.ro